92/195/ETY: Komission päätös, tehty 17 päivänä maaliskuuta 1992, määräaikaisen kokeen järjestämisestä rehukasvien siementen pitämisestä kaupan annetun neuvoston direktiivin 66/401/ETY mukaisesti erän enimmäispainon nostamiseksi



Virallinen lehti nro L 088 , 03/04/1992 s. 0059 - 0060

Suomenk. erityispainos Alue 3 Nide 41 s. 0201

Ruotsink. erityispainos Alue 3 Nide 41 s. 0201



KOMISSION PÄÄTÖS, tehty 17 päivänä maaliskuuta 1992, määräaikaisen kokeen järjestämisestä rehukasvien siementen pitämisestä kaupan annetun neuvoston direktiivin 66/401/ETY mukaisesti erän enimmäispainon nostamiseksi (92/195/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon rehukasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/401/ETY(1), sellaisena kuin se on viimeksi muutettuna direktiivillä 90/654/ETY(2), ja erityisesti sen 13 a artiklan, sekä katsoo, että direktiivin 66/401/ETY säännöksissä vahvistetaan erien enimmäispaino siemeniä tarkastettaessa, siementen kaupan pitämisen käytäntöjen kehittyminen ja erityisesti siementen kuljetusmenetelmät, irtotavaralähetykset mukaan luettuna, edellyttävät erien enimmäispainon nostamista, tavanomainen kansainvälinen käytäntö sallii menettelytavat, jotka mahdollistavat erien enimmäispainon nostamisen tiettyjen lajien osalta, sen vuoksi on tarpeen järjestää erityisin edellytyksin määräaikainen koe parempien ratkaisujen löytämiseksi nykyisiin säännöksiin, joiden mukaan erän enimmäispaino nyt määräytyy, on suotavaa ottaa mukaan myös kolmansissa maissa korjatut tiettyjen lajien siemenet, ja tässä päätöksessä määrätyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Järjestetään yhteisön laajuisena määräaikainen koe 2 artiklassa määrätyin edellytyksin sen selvittämiseksi, voidaanko direktiivin 66/401/ETY liitteessä III vahvistettua erän enimmäispainoa nostaa luokan "varmennetut siemenet" heinäkasvien ja palkokasvien mainitun direktiivin 2 artiklassa lueteltujen lajien siemenillä. 2 artikla 1. Muihin heinäkasveihin ja palkokasveihin kuin lupiiniin (Lupinus sp.), herneeseen (Pisum sativum) ja virnaan (Vicia sp.) sovellettavat 1 artiklassa tarkoitetut edellytykset ovat seuraavat: a) edellytykset, jotka luotiin heinäkuussa 1989 ISTAn 22. kongressissa annetuissa "tilapäisissä säännöissä ISTAn todistusten voimaan saattamiseksi koristekasvien ja rehukasvien sellaisille siemenerille, joiden paino on suurempi kuin 2A taulukossa määritetty enimmäispaino ja jotka on kuljetettu irtotavarana konteissa", b) jokaisen erän on oltava virallisesti tunnistettu direktiivin 66/401/ETY liitteessä II annettujen vaatimusten ja edellytysten mukaiseksi ennen niiden yhdistämistä, c) mainitussa direktiivissä säädetyssä virallisessa etiketissä tai kolmansien maiden osalta OECD:n etiketissä on mainittava tämän päätöksen numero ilmaisun "ETY-säännöt ja -vaatimukset" jälkeen, d) kun jäsenvaltio osallistuu kokeeseen, tämän jäsenvaltion yhteisön vertailukokeisiin toimittamien näytteiden on oltava peräisin mainitun kokeen jälkeen virallisesti varmennetuista siemeneristä, e) varmentava viranomainen valvoo kokeen edistymistä. 2. Lupiiniin (Lupinus sp.), herneeseen (Pisum sativum) ja virnaan (Vicia sp.) sovellettavat 1 artiklassa tarkoitetut edellytykset ovat seuraavat: a) direktiivin 66/401/ETY liitteessä III vahvistettu erän enimmäisyksikköpaino nostetaan 20:stä 25 tonniin, b) siementen epäyhtenäisyys arvioidaan pistokokein, c) kaikenlainen siemenille eriä yhdistettäessä aiheutunut vahinko arvioidaan pistokokein, d) mainitussa direktiivissä säädetyssä virallisessa etiketissä on mainittava tämän päätöksen numero ilmaisun "ETY-säännöt ja -vaatimukset" jälkeen, e) kun jäsenvaltio osallistuu kokeeseen, tämän jäsenvaltion yhteisön vertailukokeisiin toimittamien näytteiden on oltava peräisin mainitun kokeen jälkeen virallisesti varmennetuista siemeneristä, f) varmentava viranomainen valvoo kokeen edistymistä. 3 artikla 1. Kaikki jäsenvaltiot voivat osallistua kokeeseen. 2. Jäsenvaltioiden on ilmoitettava komissiolle päätöksestään osallistua kokeeseen. 3. Koe päättyy 31 päivänä joulukuuta 1995. Jäsenvaltiot voivat päättää osallistumisensa keskeyttämisestä ennen tätä määräpäivää. 4. Jäsenvaltioiden on esitettävä komissiolle ja muille jäsenvaltioille ennen kunkin vuoden loppua kertomus kokeilun edistymisestä ja sen tuloksista. 4 artikla Tämä päätös on osoitettu kaikille jäsenvaltioille. Tehty Brysselissä 17 päivänä maaliskuuta 1992. Komission puolesta Ray MAC SHARRY Komission jäsen (1) EYVL N:o 125, 11.7.1966, s. 2298/66 (2) EYVL N:o L 353, 17.12.1990, s. 48